32007D0023
L 008/9
JURNALUL OFÍCIAL AL UNIUNII EUROPENE
DECIZIA COMISIEI
din 22 decembrie 2006
de modificare a anexei VII apendicele B din Actul de aderare din 2005 în ceea ce privește anumite unități din sectoarele cărnii, laptelui și peștelui din România
[notificată cu numărul C(2006) 6801]
(Text cu relevanță pentru SEE)
(2007/23/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Tratatul de aderare a Bulgariei și a României, în special articolul 4 alineatul (3),
având în vedere Actul de aderare a Bulgariei și a României, în special anexa VII capitolul 5 secțiunea B subsecțiunea I litera (e),
întrucât:
(1)
Regulamentul (CE) nr. 852/2004 al Parlamentului European și al Consiliului din 29 aprilie 2004 privind igiena produselor alimentare (1) și Regulamentul (CE) nr. 853/2004 al Parlamentului European și al Consiliului din 29 aprilie 2004 de stabilire a unor norme specifice de igienă care se aplică alimentelor de origine animală (2) prevăd anumite cerințe structurale pentru unitățile care intră sub incidența acestor regulamente.
(2)
Deoarece România va adera la Comunitate la 1 ianuarie 2007, anexa VII capitolul 5 secțiunea B subsecțiunea I litera (a) din Actul de aderare a Bulgariei și a României prevede că anumite cerințe structurale menționate de respectivele regulamente nu se aplică unităților din România, enumerate în anexa VII apendicele B din actul de aderare („lista unităților”) până la 31 decembrie 2009, sub rezerva anumitor condiții.
(3)
În România, anumite unități din sectoarele cărnii și laptelui și-au terminat procesul de modernizare și sunt în prezent în deplină conformitate cu legislația comunitară. În plus, anumite unități și-au încetat activitatea. În consecință, este necesar să se modifice lista unităților pentru a lua în considerare astfel de schimbări.
(4)
În plus, în România anumite unități din sectoarele cărnii și laptelui au dificultăți în a se conforma cerințelor structurale corespunzătoare prevăzute de Regulamentele (CE) nr. 852/2004 și nr. 853/2004 datorită constrângerilor tehnice. Aceste unități necesită mai mult timp pentru a-și finaliza procesul lor de modernizare pentru a fi în deplină conformitate cu cerințele structurale pertinente prevăzute de aceste regulamente. Aceste unități trebuie adăugate pe lista unităților în tranziție.
(5)
În România, multe dintre aceste unități au fost finanțate de Programul special de aderare pentru agricultură și dezvoltare rurală. În prezent, acestea au prezentat garanții privind faptul că dispun de fondurile necesare pentru a-și remedia lacunele nesoluționate din timpul perioadei de tranziție. Informațiile detaliate privind lacunele fiecărei unități sunt disponibile. Prin urmare, este, de asemenea, justificat să se prevadă o perioadă de tranziție pentru aceste unități.
(6)
Pentru claritatea legislației comunitare, este necesar să se înlocuiască lista unităților stabilită în anexa VII apendicele B din Actul de aderare a României și a Bulgariei cu lista stabilită în anexa la prezenta decizie.
(7)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Anexa VII apendicele B din Actul de aderare a Bulgariei și a României se înlocuiește cu textul din anexa la prezenta decizie.
Articolul 2
Prezenta decizie se aplică sub rezerva și de la data intrării în vigoare a Tratatului de aderare a Bulgariei și a României.
Articolul 3
Prezenta decizie se adresează statelor membre.
Adoptată la Bruxelles, 22 decembrie 2006.